Γκαμπριέλε Φερτσέτι

Ο **Γκαμπριέλε Φερτσέτι** (πραγματικό όνομα: **Πασκουάλε Φερτσέτι**, Ιταλικά: Gabriele Ferzetti, 17 Μαρτίου 1925 - 2 Δεκεμβρίου 2015) ήταν Ιταλός ηθοποιός με περισσότερες από 160 συμμετοχές σε ταινίες, τηλεοπτικές σειρές και θεατρικές παραστάσεις.  Η καριέρα του έφτασε στο απόγειό της τις δεκαετίες του 1950 και του 1960.

Ο πρώτος πρωταγωνιστικός ρόλος του Φερτσέτι ήταν στην ταινία *Lo Zappatore* (1950). Υποδύθηκε τον Ιταλό μουσουργό Τζάκομο Πουτσίνι δύο φορές στις ταινίες *Puccini* (1953) και *Το σπίτι των αναμνήσεων* (1954). Βρήκε διεθνή αναγνώριση στην αμφιλεγόμενη ταινία *[[Η περιπέτεια (ταινία, 1960)|Η περιπέτεια]]* (1960) του Μικελάντζελο Αντονιόνι στον ρόλο ενός ανήσυχου πλέιμποϊ. Μετά από μια σειρά ρόλων, έγινε γνωστός στην Ιταλία ως ένας κομψός πρωταγωνιστής, αριστοκρατικής εμφάνισης.  

Ο Φερτσέτι πρωταγωνίστησε ως Λωτ στο βιβλικό έπος *[[Η Βίβλος (ταινία, 1966)|Η Βίβλος]]* (1966) του Τζον Χιούστον και υποδύθηκε τον βαρόνο των σιδηροδρόμων Μόρτον στην ταινία *[[Κάποτε στη Δύση]]* (1968) του Σέρτζιο Λεόνε. Ίσως ο πιο γνωστός ρόλος του, σε διεθνές επίπεδο, ήταν στην ταινία *[[Τζέιμς Μποντ, πράκτωρ 007: Στην υπηρεσία της Αυτής Μεγαλειότητος]]* (1969) της σειράς Τζέιμς Μποντ, ως Μαρκ Άντζε Ντράκο, αν και η φωνή του ντουμπλαρίστηκε από τον Βρετανό ηθοποιό Ντέιβιντ ντε Κέιζερ. Γνωστός ήταν και ο ρόλος του ως ψυχίατρος Χανς στην ταινία *[[Ο θυρωρός της νύχτας]]* (1974) της Λιλιάνα Καβάνι. Τη δεκαετία του 1970, εμφανίστηκε σε σημαντικό αριθμό αστυνομικών ταινιών, συχνά ως επιθεωρητής.

Εμφανίστηκε στην ταινία *Η διπλή ζωή της Τζούλια*, στο *Inchon* (1982) δίπλα στον Λόρενς Ολίβιε και στην καλτ ταινία *Il burattinaio*. Αργότερα, έπαιξε τον ρόλο του Νόνο στην τηλεοπτική σειρά *Une famille ambitious*, ενώ εμφανίστηκε επίσης στην ταινία *Είμαι ο έρωτας* (2009) του Λούκα Γκουαντανίνο.

## Τα πρώτα χρόνια
Ο Φερτσέτι γεννήθηκε με το όνομα Πασκουάλε Φερτσέτι στη Ρώμη της Ιταλίας στις 17 Μαρτίου 1925.  Σπούδασε στην Ακαδημία Δραματικής Τέχνης της Ρώμης, αλλά αποβλήθηκε. 

## Καριέρα

### Δεκαετία του 1940
Ο Φερτσέτι έκανε το ντεμπούτο του στη μεγάλη οθόνη με την ταινία *Via delle Cinque Lune* (1942) σε σκηνοθεσία Λουίτζι Κιαρίνι,  με πρωταγωνιστές ηθοποιούς όπως οι Λουιζέλα Μπέγκι, Όλγα Σολμπέλι και Αντρέα Τσέκι.  Ο επόμενος ρόλος του στην ταινία *Βεγγάζη* δεν αναγνωρίστηκε, αλλά αναγνωρίστηκε η ερμηνεία του στο *Αυτοκρατορικός έρως* (επίσης από το 1942). Στη συνέχεια, έκανε ένα διάλειμμα από τον κινηματογράφο, κάνοντας μια σειρά από θεατρικές εμφανίσεις μέχρι έναν μικρό ρόλο στο *Felicità perduta* (1946) και στην ταινία *Οι άθλιοι* (χωρίς αναφορά του ονόματός του, 1948) του Ρικάρντο Φρέντα. Μετά από έναν μικρό ρόλο ως πιλότος στο *Rondini in volo* (1949) και έναν ρόλο στον *Σικελικό εσπερινό* (1949), μια ιστορική ταινία που διαδραματίζεται το 1282 στη διάρκεια του Πολέμου του Σικελικού Εσπερινού, εμφανίστηκε μαζί με τους Έλι Πάρβο, Πιέρο Λούλι, Σαρλ Βανέλ και Μαρτσέλο Μαστρογιάνι στις ταινίες *Vertigine d'amore* του Λουίτζι Καπουάνο και *Fabiola* (και οι δύο από το 1949) ως Κλαύδιος. Το αρχαίο δράμα, που διαδραματίζεται στη Ρώμη, έτυχε θερμής υποδοχής. 

### Δεκαετία του 1950
μικρογραφία|Ο Φερτσέτι με τη Μίριαμ Μπρου στην ταινία ''100 χρόνια έρωτος'' (1954)
Ο Φερτσέτι έπαιξε έναν μικρό ρόλο στην ταινία *Sigillo rosso* (1950), αλλά ο πρώτος πρωταγωνιστικός του ρόλος ήρθε την ίδια χρονιά στο *Lo Zappatore*, μια ταινία με θέμα τη ζωή των αγροτών και των εργατών γης κατά την περίοδο του Μεσοπολέμου και της Μεγάλης Ύφεσης.  Οι ρόλοι έρχονταν πλέον σε αφθονία για τον Φερτσέτι, από την αστυνομική κωμωδία *Benvenuto, reverendo!* (1950) με τον Άλντο Φαμπρίτσι  μέχρι *Το αμάρτημα μιας μητέρας* (1951), το *Πριν γίνω μητέρα* (1952), το δράμα *Αυτοί που ξέχασαν τον Θεό* (1951) του Κούρτσιο Μαλαπάρτε και το *Il sole negli occhi* (1953). Πρωταγωνίστησε στην επιτυχημένη βιογραφική ταινία *Puccini* (1953) για τον μουσουργό Τζάκομο Πουτσίνι, και επανέλαβε τον ρόλο στο *Σπίτι των αναμνήσεων* (1954).  Ο Φερτσέτι πρωταγωνίστησε στην ταινία *La Provinciale* (1953) του Μάριο Σολντάτι, υποψήφια καλύτερη ταινία στο Φεστιβάλ Κινηματογράφου των Καννών, στην οποία υποδύθηκε έναν καθηγητή που ερωτεύεται μια λαμπερή σταρ (Τζίνα Λολομπρίτζιτα).  Για την ερμηνεία του, ο Φερτσέτι έλαβε βραβείο από τον Εθνικό Σύνδεσμο Ιταλών Δημοσιογράφων Κινηματογράφου και εδραίωσε περαιτέρω την ιδιότητά του ως κορυφαίου ηθοποιού στην Ιταλία εμφανιζόμενος δίπλα στον Λολομπρίτζιτα.  Ο Φερτσέτι εμφανίστηκε στην κωμωδία του Μαρτσέλο Παλιέρο *Να ντύσουμε τους γυμνούς* (1954), βασισμένη στο ομότιτλο θεατρικό έργο του Λουίτζι Πιραντέλο. 

Ο Φερτσέτι πρωταγωνίστησε στην ταινία *Οι φίλες* (1955) του Μικελάντζελο Αντονιόνι, ως ένας μελαγχολικός καλλιτέχνης ονόματι Λορέντζο δίπλα στην Βαλεντίνα Κορτέζε.  Η ταινία, γυρισμένη στο Τορίνο, διασκευάστηκε από τη νουβέλα *Tra Donne Sole* (1949) του Τσέζαρε Παβέζε. Την ίδια περίπου εποχή, πρωταγωνίστησε στις ταινίες *Un po' di cielo* (1955) και *Donatella* (1956) στο πλευρό της Έλσας Μαρτινέλι, υπό τη σκηνοθεσία του Μάριο Μονιτσέλι. Η ταινία προβλήθηκε στο 6ο Διεθνές Φεστιβάλ Κινηματογράφου του Βερολίνου. Ο Φερτσέτι εμφανίστηκε στην αστυνομική ταινία *Parola di ladro* (1957), για τους σκηνοθέτες Νάνι Λόι και Τζάνι Πουτσίνι. Αργότερα, εμφανίστηκε στο *Διακοπές στην Ιταλία*, μια ρομαντική κομεντί, και στα *Ακούστε τον πόνο μου* (1958), *Διακοπές στο Πόρτο Φίνο* (1958) πάνω σε μια ιστορία του Αλμπέρτο Μοράβια,  μαζί με τους Αλμπέρτο Σόρντι, Μισέλ Μοργκάν, Μαρτσέλο Μαστρογιάνι, Σύλβα Κοσκινά και Ντόριαν Γκρέι. Το 1959, ο Φερτσέτι πρωταγωνίστησε στη γαλλική ιστορική κωμωδία, *Η ιστορία μιας απαγορευμένης αγάπης* που διαδραματίζεται στη Βουργουνδία το 1728. Αργότερα εμφανίστηκε στον *Αννίβα* μαζί με τους Βίκτορ Ματσούρ, Ρίτα Γκαμ, Μίλι Βιτάλε και Ρικ Μπατάλια. Η ταινία διαδραματίζεται στη διάρκεια της Ρωμαϊκής Δημοκρατίας και ο Φερτσέτι υποδύεται τον Φάβιο Μάξιμο.

### Δεκαετία του 1960
Ο Φερτσέτι πρωταγωνίστησε στο *Il carro armato dell'8 settembre* (1960) του Τζάνι Πουτσίνι, και στη συνέχεια στη *Μεγάλη νύχτα του 1943* (1960) του Φλορεστάνο Βαντσίνι. Η τελευταία ταινία διαδραματίζεται στη διάρκεια της εισβολής των Συμμάχων στην Ιταλία το 1943 τον Β΄ Παγκόσμιο Πόλεμο και σημείωσε σημαντική επιτυχία στο Φεστιβάλ Κινηματογράφου της Βενετίας, όπου προτάθηκε για Χρυσό Λέοντα. Ο Φερτσέτι αναγνωρίστηκε διεθνώς ως ερωτικός, ανήσυχος πλέιμποϊ Σάντρο, στην *[[Η περιπέτεια (ταινία, 1960)|Περιπέτεια]]* (1960) του Μικελάντζελο Αντονιόνι, δίπλα στις Λέα Μασάρι και Μόνικα Βίτι.   Η Λιζ-Αν Μπόντεν αναφέρει στο *The Oxford Companion to Film*: «Η ερμηνεία είναι εξαιρετική. Ο Γκαμπριέλε Φερτσέτι επαναλαμβάνει και αναπτύσσει τον ρόλο του ανεπαρκούς άνδρα/καλλιτέχνη από την ταινία *Οι φίλες*». 

Ο Φερτσέτι εισήλθε σε μια πιο πολυάσχολη περίοδο της καριέρας του, συμμετέχοντας σε επτά ταινίες που κυκλοφόρησαν το 1962. Μεταξύ αυτών ήταν οι ταινίες *Η πιο αστεία μέρα του πολέμου*, σε σκηνοθεσία Σέρτζιο Κορμπούτσι, *Θύελλα στο Κονγκό* του Τζουζέπε Μπενάτι μαζί με Τζιν Σίμπεργκ, *Jessica*, με τους Μορίς Σεβαλιέ, Άντζι Ντίκινσον και Νοέλ-Νοέλ, και *Το έγκλημα εκδικείται* σε σκηνοθεσία Ζεράρ Ουρί. Ανάμεσα σε καταξιωμένους ηθοποιούς, ο Φερτσέτι έπαιξε έναν ρόλο στην ταινία *Αυτοκρατορική Αφροδίτη* (1963) του Ζαν Ντελανουά και απέδωσε τον χαρακτήρα του Λεονάρντι στο πολεμικό δράμα *Όσο μαίνεται η ναυμαχία* (1963), με τους Λίλι Πάλμερ, Τζέιμς Μέισον και Αλμπέρτο Λούπο.

Στη μουσική κωμωδία *Crucero de verano* (1964), εμφανίστηκε μαζί με την Κάρμεν Σεβίλα, ενώ στο *Lo scippo* (1965), έπαιξε δίπλα στον Πάολο Φεράρι. Ερμήνευσε τον ρόλο του Βικ στο γαλλικό δράμα *Βιασμός στον ήλιο* επίσης 1965) του Ζακ Ντερέ, μαζί με τους Ζαν Πολ Μπελμοντό, Σοφί Ντομιέ και Τζεραλντίν Τσάπλιν.  Είχε επίσης έναν ρόλο στο *Τρία δωμάτια στο Μανχάταν* (1965) του Μαρσέλ Καρνέ, μια ταινία στην οποία έκανε την πρώτη του εμφάνιση ο νεαρός Ρόμπερτ Ντε Νίρο σε έναν ρόλο χωρίς αναφορά του ονόματός του στους τίτλους.

Ο Φερτσέτι άρχισε να εργάζεται σε αμερικανικά έργα. Πρωταγωνίστησε ως Λωτ στο βιβλικό έπος *[[Η Βίβλος (ταινία, 1966)|Η Βίβλος]]* (1966) του Τζον Χιούστον, βασισμένο στο Βιβλίο της Γένεσης. Έκανε επίσης το ντεμπούτο του στην τηλεόραση με την εμφάνισή του σε δύο επεισόδια της αμερικανικής σειράς κατασκοπείας, *Είμαι κατάσκοπος*. Ο Φερτσέτι πρωταγωνίστησε στην ταινία *Στον καθένα το δικό του* (1967) σε σκηνοθεσία του Έλιο Πέτρι και στην τηλεοπτική σειρά *Dossier Mata Hari*. Συμμετείχε σε συνολικά οκτώ ταινίες που κυκλοφόρησαν το 1968, όπως *Οι παράνομοι* του Μαρτσέλο Φοντάτο, *Ευχαριστώ, θεία* του Σαλβατόρε Σαμπέρι, *Θερμή και άπιστη* του Χοσέ Μαρία Φόρκε, *Escalation* του Ρομπέρτο Φαέντσα, *Σικάγο στη Ρώμη* του Αλμπέρτο Ντε Μαρτίνο και στο επικό γουέστερν *[[Κάποτε στη Δύση]]* του Σέρτζιο Λεόνε, στο οποίο υποδύθηκε τον βαρόνο των σιδηροδρόμων Μόρτον, δίπλα στους καταξιωμένους ηθοποιούς Χένρι Φόντα και Τσαρλς Μπρόνσον. 

Το 1969, ο Φερτσέτι πρωταγωνίστησε στην αστυνομική ταινία *Οι αδιάφοροι* του Τζουλιάνο Μοντάλντο. Η ταινία συμμετείχε στο Φεστιβάλ Κινηματογράφου των Καννών του 1969. 

Στη συνέχεια, πρωταγωνίστησε σε *Εκείνον τον αξέχαστο Νοέμβρη*, σε σκηνοθεσία Μάουρο Μπολονίνι. Η ταινία, βασισμένη σε ένα μυθιστόρημα του Έρκολε Πάτι, ένωσε για μία ακόμη φορά τον Φερτσέτι και την Τζίνα Λολομπρίτζιτα στους πρωταγωνιστικούς ρόλους. Η πιο σημαντική ερμηνεία του Φερτσέτι το 1969, με την οποίο αναμφισβήτητα συνδέεται περισσότερο διεθνώς, ήταν ο ρόλος του ως διακεκριμένου αρχηγού του οργανωμένου εγκλήματος Μαρκ-Άντζε Ντράκο στην ταινία της σειράς Τζέιμς Μποντ *[[Τζέιμς Μποντ, πράκτωρ 007: Στην υπηρεσία της Αυτής Μεγαλειότητος]]* (1969). Στην ταινία, τον ρόλο του Τζέιμς Μποντ ερμηνεύει για μία και μοναδική φορά ο Τζορτζ Λέιζενμπι. 

Ο Πίτερ Χαντ, σκηνοθέτης της ταινίας, είχε εντοπίσει τον Φερτσέτι σε μια ιταλική ταινία, στην οποία υποτίθεται ότι θα έβλεπε έναν άλλο ηθοποιό, όμως ο Φερτσέτι τού τράβηξε την προσοχή και έπεισε τους παραγωγούς να τον δοκιμάσουν. Ωστόσο, παρά το γεγονός ότι μιλούσε καλά Αγγλικά, οι ατάκες του μεταγλωττίστηκαν από τον Βρετανό ηθοποιό Ντέιβιντ ντε Κέιζερ, λόγω της έντονης ιταλικής προφοράς του Φερτσέτι. Η τελευταία ταινία του Φερτσέτι το 1969 ήταν *Η φίλη*, σε σκηνοθεσία Αλμπέρτο Λατουάντα.

### Δεκαετία του 1970
[δεξιά|μικρογραφία|Ο Φερτσέτι υποδύθηκε τον στρατάρχη [Βίλχελμ Κάιτελ στην ταινία *Οι τελευταίες 10 μέρες του Χίτλερ* (1973)]]
Το 1970, ο Φερτσέτι πρωταγωνίστησε στο πολιτικό θρίλερ *Η ομολογία*, δίπλα στους Ιβ Μοντάν και Σιμόν Σινιορέ, σε σκηνοθεσία Κώστα Γαβρά. Η ταινία, βασισμένη στο βιβλίο της Λιζ Λόντον, εξερευνά τα ψυχικά βασανιστήρια στα οποία υποβάλλεται ο φυλακισμένος υφυπουργός Εξωτερικών της Τσεχοσλοβακίας. Η ταινία ήταν υποψήφια για Χρυσή Σφαίρα. Ο Φερτσέτι πρωταγωνίστησε ως επιθεωρητής στην αστυνομική ταινία *Διασημότητες του υποκόσμου* με θέμα την αμερικανική μαφία και μια ομάδα Γάλλων βαρόνων των ναρκωτικών. Έπαιξε επίσης έναν ρόλο στην αμερικανική ταινία του Τέρενς Γιανγκ *Ένα ήσυχο κάθαρμα*, χωρίς αναφορά του ονόματός του στους τίτλους. Το 1971, ο Φερτσέτι συμμετείχε στο *Un'anguilla da 300 milioni* του Σαλβατόρε Σαμπέρι, μια κωμωδία με θέμα μια κληρονόμο που σκηνοθετεί την απαγωγή της και κρύβεται στο δέλτα του ποταμού Πάδου, προκειμένου να αποσπάσει χρήματα από τους γονείς της. Το 1972, ο Φερτσέτι πρωταγωνίστησε δίπλα στους Ρόμπερτ Μπλέικ, Κατρίν Σπάακ και Έρνεστ Μποργκνάιν στο δράμα *Ο άνθρωπος με τη χρυσή γροθιά* του Φράνκο Πρόσπερι. Ακολούθησε μια σειρά από εμφανίσεις σε αστυνομικές ταινίες, όπως *Doppia coppia con Regina* (1972), *3 δισεκατομμύρια ζητούν κλέφτη* (1972) και *Λευκή μαφία* (1973), σε σκηνοθεσία Λουίτζι Ζάμπα.

Το 1973, ο Φερτσέτι εμφανίστηκε στην τηλεταινία *Το διαζύγιο* και στις *Τελευταίες 10 μέρες του Χίτλερ*, μια βρετανικοϊταλική παραγωγή σε σκηνοθεσία Ένιο Ντε Κοντσίνι. Ο Φερτσέτι έπαιζε τον ρόλο του στρατάρχη Βίλχελμ Κάιτελ δίπλα στους Άλεκ Γκίνες (Αδόλφος Χίτλερ), Σάιμον Γουόρντ, Αδόλφο Τσέλι και Νταϊάν Τσιλέντο. Την επόμενη χρονιά, εμφανίστηκε ξανά σε μια ταινία με θέμα του Β΄ Παγκόσμιο Πόλεμο, αυτή τη φορά στην αμφιλεγόμενη κλασική ταινία *[[Ο θυρωρός της νύχτας]]*με θέμα το Ολοκαύτωμα, σε σκηνοθεσία της Λιλιάνα Καβάνι. Πρωταγωνίστησε μαζί με τους Ντερκ Μπόγκαρντ και Σαρλότ Ράμπλινγκ και υποδύθηκε τον Χανς, έναν ψυχίατρο, σε έναν από τους πιο αξιοσημείωτους ρόλους του. Η ταινία απεικονίζει την πολιτική συνέχεια μεταξύ του ναζισμού στη διάρκεια του πολέμου και στη μεταπολεμική Ευρώπη, και την ψυχολογική συνέχεια των χαρακτήρων που είναι κλειδωμένοι στην ψυχαναγκαστική επανάληψη του παρελθόντος. Δεδομένων των σκοτεινών θεμάτων της ταινίας και μιας κάπως διφορούμενης ηθικής τροπής στο τέλος, *Ο θυρωρός της νύχτας* έχει διχάσει το κοινό και έχει κατηγορηθεί για απλό εντυπωσιασμό. 

Ο Φερτσέτι συνέχισε να εμφανίζεται σε αστυνομικές ταινίες, όπως *...a tutte le auto della polizia...* (1975), σε σκηνοθεσία Μάριο Καϊάνο, το γερμανικό αστυνομικό θρίλερ *4 τέλεια εγκλήματα* (1975), σε σκηνοθεσία Μαξιμιλιαν Σελ, το *La Orca* (1976) του Εριπράντο Βισκόντι και το *Gli Amici di Nick Hezard*, μια ταινία για μια ληστεία στην Ελβετία. Εμφανίστηκε επίσης στην ταινία *Le guêpier* του Γάλλου σκηνοθέτη Ροζέ Πιγκό, δίπλα στους Κλοντ Μπρασέρ και Μαρτ Κέλερ, και έπαιξε έναν μικρό ρόλο στην ταινία φαντασίας *Όταν η γυναίκα θέλει* (1976) του Βινσέντε Μινέλι, στην οποία συμμετείχε ένα εξέχον καστ, όπως η Ίνγκριντ Μπέργκμαν και η Λίζα Μινέλι. Το 1977, πρωταγωνίστησε στις ταινίες *Oedipus orca* του Εριπράντο Βισκόντι και *Sette note in nero* του Λούτσιο Φούλτσι, με θέμα μια διορατική γυναίκα (Τζένιφερ Ο'Νιλ), η οποία, αφού βλέπει ένα όραμα, αφαιρεί τμήμα του τοίχου στο σπίτι του συζύγου της (Φερτσέτι) και βρίσκει πίσω από αυτό έναν σκελετό. Το 1978, ο Φερτσέτι εμφανίστηκε στην ταινία *L'ordre et la sécurité du monde* του Γάλλου σκηνοθέτη Κλοντ Ντάνα, μαζί με τους Μπρούνο Κρέμερ, Ντόναλντ Πλεζάνς, Ελέν Λεμάν, Ντένις Χόπερ και Τζόζεφ Κότεν. Εμφανίστηκε επίσης σε μια άλλη γαλλική ταινία, το αισθηματικό δράμα *Mon premier amour*. Το 1979, ο Φερτσέτι πρωταγωνίστησε στις ταινίες *Porci con la P 38*, σε σκηνοθεσία Τζιανφράνκο Παγκάνι, *Gli anni struggenti*, σε σκηνοθεσία Βιτόριο Σιντόνι, *Το τελευταίο SOS*, σε σκηνοθεσία Άντονι Ρίτσμοντ και Τονίνο Ρίκι, και έπαιξε έναν ρόλο στη *Γραμμή αίματος* του Τέρενς Γιανγκ χωρίς αναφορά του ονόματός του στους τίτλους. Εμφανίστηκε επίσης στην τηλεοπτική σειρά *I vecchi ei giovani*.

### Τα χρόνια μεταξύ 1980–2015
Ο Φερτσέτι υποδύθηκε έναν Τούρκο ταξίαρχο σε μια άλλη ταινία του Γιανγκ, την ιστορική πολεμική ταινία *Inchon* (1981), με τον Λόρενς Ολίβιε ως στρατηγό Ντάγκλας Μακάρθουρ. Εμφανίστηκε στην *Συνωμοσία του Βατικανού* (1982) σε σκηνοθεσία Μαρτσέλο Αλιπράντι και πρωταγωνίστησε δίπλα τον Φράνκο Νέρο στην αστυνομική κωμωδία *Ο δραπέτης* (1982), σε σκηνοθεσία Φραντσέσκο Λαουντάντιο, με θέμα δύο κατάδικους που δραπετεύουν από τη φυλακή και παίρνουν ως ομήρους την οικογένεια ενός γιατρού.

Στα μέσα της δεκαετίας του 1980, καθώς πλησίαζε στην ηλικία συνταξιοδότησης, η καριέρα του Φερτσέτι στον κινηματογράφο εμφανιζόταν κυρίως σε τηλεταινίες και μίνι σειρές, όπως *Ήρωας με ράσα* (1983) με τους Γκρέγκορι Πεκ, Κρίστοφερ Πλάμερ και Τζον Γκίλγκουντ σε σκηνοθεσία Τζέρι Λόντον, *[[Κβο βάντις; (σειρά 1985)|Κβο βάντις;]]* (1985) δίπλα στον Μαξ φον Σίντοφ, *La voglia di vincere* (1987) με τον Τζάνι Μοράντι και  *γύρος του κόσμου σε 80 ημέρες* (1989) με τους Πιρς Μπρόσναν και Έρικ Άιντλ. Οι μόνες κινηματογραφικές ταινίες του εκείνης της περιόδου ήταν *Η διπλή ζωή της Τζούλια* (1987), σε σκηνοθεσία Πίτερ Ντελ Μόντε, όπου πρωταγωνίστησε μαζί με την Κάθλιν Τέρνερ, τον Γκάμπριελ Μπερν και τον Στινγκ, και *Computron 22* (1988).

Τη δεκαετία του 1990, ο Φερτσέτι εμφανίστηκε μόνο σε μικρούς ή σύντομους ρόλους σε τηλεταινίες, όπως *Voyage of Terror: The Achille Lauro Affair* (1990) δίπλα στους Μπαρτ Λάνκαστερκαι Εύα Μαρί Σέιντ, *Nero come il cuore* (1991) με τον Τζιανκάρλο Τζιανίνι, *Die Ringe des Saturn* (1992), *Natale con papà* (1994) και μίνι σειρές όπως το *Delitti privati* (1995), όπου υποδύθηκε τον δρα Μπράσκι. Εμφανίστηκε ωστόσο στην ταινία *Il burattinaio* (1994), αλλά ο μόνος σημαντικός ρόλος του τη δεκαετία του 1990 ήταν ως δόγης της Βενετίας στον *Οθέλλο* (1995), σε σκηνοθεσία Όλιβερ Πάρκερ. Εμφανίστηκε επίσης στο *Porzûs* (1997) του Ρέντσο Μαρτινέλι και στην τηλεοπτική σειρά *Con rabbia e con amore* του Αλφρέντο Άντζελι (1997).

Τη δεκαετία του 2000, ο Φερτσέτι εμφανίστηκε στα *Perduto amor* (2003), σε σκηνοθεσία Φράνκο Μπατιάτο, *Concorso di colpa* (2005), και *Είμαι ο έρωτας* (2009), σε σκηνοθεσία Λούκα Γκουαντανίνο, με πρωταγωνίστρια την Τίλντα Σουίντον. Ο πιο γνωστός ρόλος του, μετά το 1996, είναι ως Νόνο στη γαλλική σειρά *Une famille ambitible*, όπου εμφανίστηκε σε 11 επεισόδια, μεταξύ 1996 και 2007. Υποδύθηκε τον Ενρίκο στην κωμική ταινία *Diciotto anni dopo* (2010) και τον εφοπλιστή Σταύρο Λιβανό στη βιογραφική δραματική σειρά *Κάλλας και Ωνάσης* (2005). 

## Θάνατος
Ο Φερτσέτι πέθανε στις 2 Δεκεμβρίου 2015, σε ηλικία 90 ετών. 

## Φιλμογραφία
 

## Παραπομπές

## Εξωτερικοί σύνδεσμοι

* 
* A 2009 photograph of Ferzetti
Κατηγορία:Απόφοιτοι της Εθνικής Ακαδημίας Δραματικής Τέχνης Σίλβιο Ντ'Αμίκο
Κατηγορία:Θάνατοι το 2015
Κατηγορία:Ιταλοί ηθοποιοί κινηματογράφου
Κατηγορία:Ιταλοί ηθοποιοί τηλεόρασης